Komatipoort-baba uiteindelik geregistreerArgieffoto Ná verskeie kritiese mediaberigte, het die departement van binnelandse sake ŉ vroeggebore baba uiteindelik geregistreer. Abraham Jacobus (Jaco) Smith is slegs sewe maande na sy boetie gebore. Die ouers van die drie maandeoue baba het maande lank gesukkel om ŉ geboortesertifikaat vir hul seuntjie te bekom, het Beeld Woensdag berig. Braam (43) en sy vrou, Suzette Smith, van Komatipoort in Mpumalanga, is deur ŉ regeringsamptenaar by die mobiele kantoor van die departement van binnelandse by die hospitaal aangesê dat hulle nie die seuntjie kan registreer nie. Die stelsel maak glo nie voorsiening vir meer as een baba per jaar per ouerpaar nie. ŉ Dag ná mediaberigte oor die saak het ŉ amptenaar van die departement met die ouers in verbinding getree en gesê hulle kan die geboortesertifikaat kom oplaai. Braam sê dit was ŉ groot verligting om uiteindelik die geboortesertifikaat binne die 90-dae sperperiode van die mediese fonds te bekom. Sonder die sertifikaat sou die gesin sowat R1 miljoen uit hul eie sak moes opdok om die neonatale hoësorgeenheid se faktuur te betaal. -SAPA